
Munkáim során használati tárgyak, hétköznapokból kiragadott elemek (itt az ajtó és a szív) a hétköznapitól eltérő módon való megjelenítésével kísérletezem, s így a tárgyak, elemek más kontextusba helyezésével új fogalmi helyzet létrehozása a célom. Törekszem az egyszerű megfogalmazásra (mind formailag, mind színileg), és az asszociációs mező szabadabbá tételére.
E két munkám címe (Átmeneti időszak) számomra ténylegesen időszakot jelöl, egyfajta folyosót két hely, helyzet között. Nem adok konkrét címet - ezzel verbális képet – munkáimnak, mert a lényeg, hogy mindenki a saját gondolati, vagy empirikus úton szerzett visszacsatolások általi mozaikokból építkezve alakítsa magának a kép értelmét.
Átmeneti időszak I. (100x100 cm, akril, grafit, vászon)
A képen ajtók láthatóak. Az ajtó szerepe az, hogy valaki kinyissa, illetőleg becsukja. Ám képemen az ajtók egymásba kapcsolódnak. A kilincs felőli oldalon, ahol alapvetően a mechanikus nyitás-zárás funkciónak kéne megvalósulni, kapcsolódik az objektum következő oldala - egy másik ajtó – a maga zsanérjaival, így nyithatatlanná, illetve visszazárhatatlanná téve a formát, időtlenséget és egyben funkciótlanságot kölcsönözve neki.
Átmeneti időszak II. (100x100 cm, vegyes technika, vászon)
Ennél a képemnél egy anatómiai szívet emeltem át egy tőle idegen környezetbe, így adva más, magától a központi motívumtól eltérő asszociációt, fogalmi módosulást, tehát a háttér visszahat az eredeti formára. A szívet két akrilréteg közé helyezett salátalevelek alkotják, a levelek erezete adja a szív érhálózatának faktúráját, hátteréül amőbajátékkal teleszőtt, iskolai kockás papírt imitáló akril alap szolgál.



